b'\n_START_ARTICLE_\nAleutit (saaristo)\n_START_SECTION_\nIlmasto\n_START_PARAGRAPH_\nSaarilla vallitsee merellinen ilmasto, jossa l\xc3\xa4mp\xc3\xb6tila ei juuri vaihtele ja sadem\xc3\xa4\xc3\xa4r\xc3\xa4 on suuri. Alueella on l\xc3\xa4hes jatkuvasti sumuista. K\xc3\xb6ppenin ilmastoluokituksen mukaan alueella Unalaskan saaresta (53.5\xc2\xb0N 167.0\xc2\xb0W) lounaaseen vallitsee subarktinen meri-ilmasto. Siell\xc3\xa4 vuoden kylmimm\xc3\xa4n kuukauden keskil\xc3\xa4mp\xc3\xb6tila on yli 0 \xc2\xb0C, vuodesta enint\xc3\xa4\xc3\xa4n 3 kuukautta keskil\xc3\xa4mp\xc3\xb6tilaltaan yli 10 \xc2\xb0C eik\xc3\xa4 vuodenaikojen v\xc3\xa4lill\xc3\xa4 ole merkitt\xc3\xa4v\xc3\xa4\xc3\xa4 vaihtelua. Unalaskan saaresta koilliseen vallitsee puolestaan subarktinen mannerilmasto, jossa s\xc3\xa4\xc3\xa4 on keskim\xc3\xa4\xc3\xa4rin kylmempi kuin muualla saarilla. Vuoden kylmimm\xc3\xa4n kuukauden keskil\xc3\xa4mp\xc3\xb6tila on tuolla alueella alle 0 \xc2\xb0C. Talvisin saarille muodostuu l\xc3\xa4hes pysyv\xc3\xa4 matalapainealue, Aleuttien matalapaine._NEWLINE_Aleuttien v\xc3\xa4kiluvultaan suurimman saaren, Unalaskan, vuosittainen keskil\xc3\xa4mp\xc3\xb6tila on noin 3 \xc2\xb0C. Tammikuussa keskil\xc3\xa4mp\xc3\xb6tila on noin \xe2\x88\x921 \xc2\xb0C ja elokuussa noin 11 \xc2\xb0C. Korkein saarilla mitattu l\xc3\xa4mp\xc3\xb6tila on 26 \xc2\xb0C ja matalin \xe2\x88\x9215 \xc2\xb0C. Vuotuinen keskim\xc3\xa4\xc3\xa4r\xc3\xa4inen sadem\xc3\xa4\xc3\xa4r\xc3\xa4 on noin 2000 millimetri\xc3\xa4. Unalaskan sanotaan olevan yksi Yhdysvaltain sateisimpia paikkoja, koska siell\xc3\xa4 on noin 250 sateista p\xc3\xa4iv\xc3\xa4\xc3\xa4 vuodessa.\n_START_SECTION_\nKasvillisuus\n_START_PARAGRAPH_\nVaikka Aleuttien kasvukausi onkin noin 135 p\xc3\xa4iv\xc3\xa4\xc3\xa4 toukokuun alusta syyskuun loppuun, niin maatalous rajoittuu muutamiin kasviksiin. Joitain kitukasvuisia pajuja lukuun ottamatta suurimmalla osalla saarista ei ole lainkaan alkuper\xc3\xa4ispuustoa. Joillain saarista, kuten Adakilla ja Amaknakilla, kasvaa joitain havupuita, jotka ovat j\xc3\xa4\xc3\xa4nn\xc3\xb6ksi\xc3\xa4 1700-luvulla saarella vierailluista ven\xc3\xa4l\xc3\xa4isils\xc3\xa4 kauppiaista. Muista kylm\xc3\xa4ss\xc3\xa4 ilmastossa el\xc3\xa4vist\xc3\xa4 havupuista poiketen Aleuteilla havupuut harvoin kasvavat yli kolmimetrisiksi, ja monet niist\xc3\xa4 ovat yh\xc3\xa4 alle 1,5 metri\xc3\xa4 korkeita, vaikka osan niist\xc3\xa4 on arvioitu olevan yli 200 vuotta vanhoja. Puiden lyhyys johtuu siit\xc3\xa4, ett\xc3\xa4 Aleuteilla on usein kova tuuli, joka katkoo helposti korkeita puita._NEWLINE_Saarilla kasvaa puiden sijaan tihe\xc3\xa4\xc3\xa4n varpuja ja ruohokasvillisuutta, muun muassa variksenmarjaa, sarakasveja ja koppisiemenisi\xc3\xa4 kasveja. Rannikkojen l\xc3\xa4hell\xc3\xa4 on turvesuota. Aleuteille kotoper\xc3\xa4inen kasvi on uhanalainen Polystichum aleuticum.\n_START_SECTION_\nEl\xc3\xa4imist\xc3\xb6\n_START_PARAGRAPH_\nAleuteilla pesii 21 merilintulajia, muun muassa\xef\xbf\xbc punajalkakajava. My\xc3\xb6s Kiskalla, Gareloilla, Semisopochnoilla ja Bogoslofilla el\xc3\xa4\xc3\xa4 suuria merilintulaumoja. Saarilla k\xc3\xa4y my\xc3\xb6s useita aasialaisia lintulajeja, kuten rubiinisatakieli, punavarpunen, sinirinta ja viirusirkkalintu. Pohjois-Amerikan ensimm\xc3\xa4inen pikkujalohaikarahavainto tehtiin Aleuteilla vuonna 2006._NEWLINE_Aleuttien ymp\xc3\xa4rist\xc3\xb6 on suurelta osin turmeltumatonta, mutta saarten alkuper\xc3\xa4inen el\xc3\xa4imist\xc3\xb6 joutuu kilpailemaan vieraslajien, kuten ketun, poron ja karjael\xc3\xa4inten kanssa. L\xc3\xa4hes koko Aleutit on AMNWR:n (Alaska Maritime National Wildlife Refuge) Aleuttien yksik\xc3\xb6n suojeluksessa._NEWLINE_Merisaukkoa pidet\xc3\xa4\xc3\xa4n monien Aleuttien saarten avainlajina, sill\xc3\xa4 ne tehostavat lev\xc3\xa4metsien kasvua hillitsem\xc3\xa4ll\xc3\xa4 merisiilien lis\xc3\xa4\xc3\xa4ntymist\xc3\xa4. Suuret merisiilipopulaatiot voivat sy\xc3\xb6d\xc3\xa4 lev\xc3\xa4metsi\xc3\xa4 jopa paljaiksi.'